Diari Oficial de la Generalitat Valenciana


Sumari del DOGV 6425, del 27-12-2010 (2010/14175)

DECRET 214/2010, de 23 de desembre, del Consell, pel qual s'autoritza la fusió entre la Fundació de la Comunitat Valenciana de les Arts Escèniques i la Fundació de la Comunitat Valen-ciana per a la Promoció de les Arts Contemporànies, per a la creació de la Fundació de la Comunitat Valenciana de les Arts.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6425

Data del DOGV
:   27-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/14146


Data del document
:   23-12-2010

Organisme emissor
:   Conselleria d'Economia, Hisenda i Ocupació

Tipus de document
:   Decret

DECRET 214/2010, de 23 de desembre, del Consell, pel qual s'autoritza la fusió entre la Fundació de la Comunitat Valenciana de les Arts Escèniques i la Fundació de la Comunitat Valen-ciana per a la Promoció de les Arts Contemporànies, per a la creació de la Fundació de la Comunitat Valenciana de les Arts. [2010/14921]  
La disposició addicional divuitena de la Llei 13/2009, de 29 de desembre, de Pressupostos de la Generalitat per a l'exercici 2010, i en el marc de les mesures d'austeritat arreplegades en els pressupostos esmentats, autoritza el Consell perquè durant 2010, per mitjà de decret, a proposta de la conselleria amb competències en les àrees d'economia i hisenda, i a iniciativa de la conselleria o conselleries interessades, procedisca a transformar o suprimir les persones jurídiques privades o públiques que conformen el sector públic de la Generalitat.   
L'autorització a què es referix la disposició addicional esmentada comprendrà tant la supressió com la refosa o modificació de la naturalesa jurídica de les persones jurídiques afectades pel seu àmbit d'aplicació.  
La Conselleria de Cultura i Esports ha pres la iniciativa per a la fusió de les fundacions pertanyents al sector públic de la Generalitat, Fundació de la Comunitat Valenciana de les Arts Escèniques i de la Fundació de la Comunitat Valenciana per a la Promoció de les Arts Contemporànies, per a la creació d'una nova fundació del sector públic de la Generalitat, amb la denominació Fundació de la Comunitat Valenciana de les Arts.  
En data 23 de juny de 2010, els patronats de les fundacions que s'assenyalen en el paràgraf anterior van aprovar la fusió entre ambdues entitats per a la creació d'una nova fundació del sector públic de la Generalitat, amb la denominació Fundació de la Comunitat Valenciana de les Arts  
El Consell, mitjançant Acord adoptat en data 2 de juliol de 2010, va prendre raó dels acords dels patronats respectius, pels quals s'inicia el procediment per a la fusió de les dites fundacions.  
En data 23 de setembre de 2010 es va reservar amb caràcter provisional la denominació de Fundació de la Comunitat Valenciana de les Arts, en el Registre de Fundacions.  
En data 19 d'octubre de 2010, els patronats d'ambdues fundacions van aprovar els Estatuts que han de regir la nova fundació.  
Per tot això, i en aplicació del que establix l'article 34, números 1 i 2, de la Llei 8/1998, de 9 de desembre, de la Generalitat, de Fundacions de la Comunitat Valenciana, modificada per la Llei 9/2008, de 3 de juliol, i la disposició addicional divuitena de la Llei 13/2009, de 29 de desembre, de Pressupostos de la Generalitat per a l'exercici 2010, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 23 de desembre de 2010,  
DECRETE  
Article 1  
Autoritzar la fusió de les fundacions pertanyents al sector públic de la Generalitat, Fundació de la Comunitat Valenciana de les Arts Escèniques i de la Fundació de la Comunitat Valenciana per a la Promoció de les Arts Contemporànies, per a la creació d'una nova fundació del sector públic de la Generalitat, amb la denominació Fundació de la Comunitat Valenciana de les Arts.  
Article 2  
Aprovar els Estatuts pels quals es regirà la Fundació de la Comunitat Valenciana de les Arts, d'acord amb el text que figura en l'annex.  
Article 3  
La Fundació de la Comunitat Valenciana de les Arts assumirà la totalitat de drets i obligacions de què siguen titulars la Fundació de la Comunitat Valenciana de les Arts Escèniques i la Fundació de la Comunitat Valenciana per a la Promoció de les Arts Contemporànies, i el seu capital fundacional és de 60.101,22 euros, resultant de la suma dels capitals fundacionals de les fundacions que es fusionen.   
DISPOSICIÓ FINAL  
Única  
El present decret tindrà efectes des de l'endemà de la publicació en el Diari Oficial de la Comunitat Valenciana.  
València, 23 de desembre de 2010  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA  
ANNEX  
ESTATUTS DE LA FUNDACIÓ DE LA COMUNITAT VALENCIANA DE LES ARTS  
TÍTOL I  
DISPOSICIONS GENERALS  
Article 1. Denominació i naturalesa  
Amb la denominació "Fundació de la Comunitat Valenciana de les Arts", es constituïx una fundació per al desenvolupament de programes d'investigació, formació, producció i exhibició de les arts en totes les seues facetes, en l'àmbit de la Comunitat Valenciana.  
La duració de la fundació és indefinida, sense perjuí del que establix la legislació vigent respecte dels supòsits d'extinció.  
Article 2. Personalitat i capacitat  
La fundació adquirirà personalitat jurídica des de la inscripció de l'escriptura pública de la seua constitució en el Registre de Fundacions de la Comunitat Valenciana, i des d'eixe moment gaudirà de plena capacitat d'obrar.   
Article 3. Règim jurídic aplicable  
La fundació es regirà per la voluntat del fundador, pels Estatuts i les normes que, en interpretació i desplegament d'estos, establisca el Patronat, i en tot cas per les disposicions legals vigents.   
Article 4. Nacionalitat i domicili  
La fundació té nacionalitat espanyola. El domicili social de la fundació radica a Valencia, carrer Correus, número 3.   
Article 5. Àmbit territorial d'actuació  
La fundació durà a terme les seues activitats principalment en el territori de la Comunitat Valenciana, sense perjuí que, quan siga necessari o convenient per al millor compliment dels seus fins fundacionals, alguna d'estes puga realitzar-se en la resta de l'Estat o en altres països.  
TÍTOL II  
OBJECTE I BENEFICIARIS  
Article 6. Fins i activitats  
Els fins d'interés general de la fundació són el desplegament i l'execució de programes d'investigació, projectes i activitats que perseguisquen el desenvolupament i la consolidació de les arts en totes les seues facetes i manifestacions, com ara les relacionades amb els llenguatges creatius de l'art, arquitectura, disseny, cine, teatre, fotografia, música, dansa, moda, publicitat i televisió.   
Per al compliment dels seus fins, la fundació podrà realitzar tot tipus d'activitats directament, o per mitjà de la subscripció d'acords o convenis de col·laboració o semblants amb qualssevol persones físiques o jurídiques, siguen públiques o privades, així com a través de gestió indirecta amb la contractació prèvia que s'estime convenient amb terceres persones.  
Article 7. Beneficiaris  
La fundació atorgarà amb criteris d'imparcialitat, objectivitat i no discriminació els seus beneficis a les persones o entitats que estime el Patronat que són legítims creditors d'estos, d'acord amb les bases, normes o regles que establisca a este efecte.  
Ningú podrà al·legar enfront de la fundació dret preferent a gaudir dels seus beneficis, ni imposar la seua atribució a persona o entitat determinada.  
TÍTOL III  
ORGANITZACIÓ I GOVERN DE LA FUNDACIÓ  
Article 8. Organització de la fundació  
Els òrgans de la fundació són els següents:  
1. El Patronat.  
2. L'administrador.  
CAPÍTOL I  
DEL PATRONAT  
Article 9. El Patronat  
1. El Patronat és l'òrgan de govern, representació i administració de la fundació, que executarà les funcions que li corresponen amb subjecció al que disposa l'ordenament jurídic i en els presents Estatuts.  
2. El Patronat de la fundació podrà nomenar apoderats generals o especials, amb les limitacions i formalitats previstes en la llei.  
Article 10. Competència  
Corresponen al Patronat les màximes competències de representació, govern i direcció de la fundació, d'acord amb la llei i estos Estatuts.  
Amb caràcter purament enunciatiu i no limitador, són atribucions i facultats del Patronat, sense perjuí de les autoritzacions del Protectorat o comunicacions a este que, si és el cas, legalment pertoquen, les següents:  
1. Exercir l'alta inspecció, vigilància i orientació de la labor de la fundació i aprovar els plans de gestió i programes periòdics d'actuació d'esta.  
2. Interpretar, desenvolupar, si és el cas, amb l'oportuna normativa complementària i adoptar acords sobre la modificació dels Estatuts fundacionals, sempre que resulte convenient als interessos de la fundació i a la millor consecució dels seus fins.  
3. Fixar les línies generals sobre la distribució i aplicació dels fons disponibles entre les finalitats de la fundació.  
4. Nomenar apoderats generals o especials.  
5. Seleccionar els beneficiaris de les prestacions fundacionals, sense perjuí del deure d'abstenció dels patrons en els supòsits previstos legalment per a assegurar la seua imparcialitat.  
6. Aprovar l'inventari, els comptes anuals i els pressupostos i les seues liquidacions, per a la seua presentació al Protectorat.  
7. Canviar el domicili de la fundació, sempre dins de la Comunitat Valenciana, i acordar l'obertura i tancament de les seues delegacions.  
8. Adoptar acords sobre l'extinció o fusió de la fundació.  
9. Delegar les seues facultats en uns o més patrons, sense que puguen ser objecte de delegació l'aprovació dels comptes i del pressupost; la decisió sobre conflictes d'interessos o drets entre la fundació i algun dels patrons; ni aquells actes que requerisquen l'autorització del Protectorat.   
10. Acordar l'adquisició, alienació i gravamen -incloses hipoteques, penyores o anticresi- de béns mobles o immobles per a o per la fundació, subscrivint els contractes corresponents.  
11. Acceptar les adquisicions de béns o de drets per a la fundació o per al compliment d'un fi determinat dels corresponents en l'objecte de la fundació, sempre que lliurement estime que la naturalesa i quantia dels béns o drets adquirits és adequada o suficient per al compliment del fi a què s'han de destinar els mateixos béns o drets, la seua renda o fruits.   
12. Concretar operacions financeres de qualsevol tipus amb entitats públiques i privades, fins i tot préstecs i crèdits.  
13. Decidir sobre l'adquisició i alienació dels valors mobiliaris que puguen compondre la cartera de la fundació.  
14. Cobrar i percebre les rendes, els fruits, dividends, interessos, les utilitats i qualssevol altres productes i beneficis dels béns que integren el patrimoni de la fundació, així com totes les quantitats que li siguen degudes a esta per qualsevol títol o persona, física o jurídica.   
15. Exercitar els drets de caràcter polític i econòmic que corresponguen a la Fundació com a titular d'accions i la resta de valors mobiliaris de la seua pertinença, i en este sentit concórrer, deliberar i votar, com bé tinga, per mitjà de la representació que acorde, en les juntes generals, assemblees, sindicats, i la resta d'organismes de les companyies respectives o entitats emissores, fent ús de totes les facultats jurídiques atribuïdes al titular, concentrant, atorgant i subscrivint els actes, contractes, convenis proposicions i documents que jutge convenients.  
16. Efectuar tots els pagaments necessaris, fins i tot els de dividends passius i els de les despeses necessàries per a recaptar, administrar i protegir els fons amb què compte en cada moment la fundació.  
17. Acordar la realització de les obres que estime convenients per als fins propis de la fundació, i contractar servicis i subministraments de totes classes.  
18. Exercitar tots els drets, accions i excepcions, seguint per tots els seus tràmits, instàncies i recursos aquells procediments, expedients, reclamacions i juís que són competència de la fundació o li interessen i atorgar a este efecte els poders que estime necessaris, inclosa l'absolució de posicions i el juí de revisió.  
19. Exercir, en general, totes les funcions de disposició, administració, conservació, custòdia i defensa dels béns de la fundació, judicialment i extrajudicialment.  
20. En general, aquelles altres funcions que haja de desenvolupar per a l'administració i govern de la fundació, amb sotmetiment, en tot cas, a les prescripcions legals.  
L'execució dels seus acords correspondrà al president, sense perjuí que en estos acords es puga designar expressament un altre o altres patrons.  
Article 11. Obligacions del Patronat  
En la seua actuació, el Patronat haurà d'ajustar-se a allò preceptuat en la legislació vigent i a la voluntat del fundador manifestada en estos Estatuts. Singularment, li incumbixen el compliment dels fins fundacionals i l'administració dels béns i drets que integren el patrimoni de la fundació, mantenint plenament el seu rendiment i la seua utilitat. Així mateix, haurà de destinar efectivament el patrimoni i les seues rendes als fins fundacionals, d'acord amb la legislació vigent i els seus Estatuts, i donar publicitat i informació dels seus propis fins i activitats perquè siguen coneguts pels seus eventuals beneficiaris i la resta d'interessats.   
El Patronat retrà comptes al Protectorat, presentarà els pressupostos i les seues liquidacions, així com els informes d'auditoria que siguen obligatoris, sol·licitarà les autoritzacions que siguen necessàries i realitzarà les comunicacions preceptives, tot això de conformitat amb la normativa vigent.  
El Patronat haurà de demanar l'autorització del Consell sobre el contingut de les possibles modificacions estatutàries que hagen de ser aprovades per ell.  
Article 12. Composició del Patronat  
1. El Patronat està compost pels vocals nats següents:  
a) El titular de la conselleria competent en matèria de cultura, que serà el seu president.  
b) El titular de la secretaria autonòmica competent en matèria de cultura, que serà el seu vicepresident.  
c) El director de l'Institut Valencià d'Art Modern.  
d) El director de Teatres de la Generalitat.  
e) El director de l'Institut Valencià de l'Audiovisual i de la Cinematografia Ricardo Muñoz Suay.  
f) El director de l'Institut Valencià de la Música.  
g) Un representant de Projecte Cultural de Castelló, SA, designat pel seu Consell d'Administració.  
h) Un representant del Consorci de Museus de la Comunitat Valenciana.  
2. El Patronat podrà designar, per majoria absoluta dels seus membres, fins a un màxim de quatre vocals més, i la designació podrà recaure tant en persones físiques com jurídiques, siguen estes públiques o privades.  
3. La duració dels càrrecs de patrons, excepte els que ho siguen per raó dels seus càrrecs, serà indefinida.  
4. L'exercici del càrrec de patró és personal i indelegable. Se n'exceptuen els que siguen cridats a exercir esta funció per raó dels càrrecs que ocupen, i en este cas podrà actuar en nom seu la persona a qui corresponga legalment, reglamentàriament o estatutàriament la seua substitució, o bé la persona que designe en escriptura pública si ho és amb caràcter permanent, o per mitjà d'un escrit especial per a cada ocasió.   
5. En el cas que formen part del Patronat persones jurídiques, estes hauran de designar, a través del seu òrgan competent, una persona física que actue en la seua representació, la qual haurà d'exercir personalment les seues funcions en el Patronat, sense que càpia en cap cas delegar-les.  
Article 13. Substitució i cessament de patrons  
1. El cessament en el càrrec de patrons es produirà per la concurrència de qualsevol de les causes establides legalment.   
2. Si es produïx una vacant entre els patrons que no tinguen esta condició per raó del càrrec que ocupen, el Patronat elegirà per majoria dels seus membres la persona que l'haja d'ocupar.  
Article 14. Obligacions i responsabilitats dels patrons  
1. Els patrons tindran les obligacions que establix la llei, així com les que resulten d'estos Estatuts.  
2. Els patrons respondran enfront de la fundació dels danys i perjuís que causen per actes contraris a la llei o als Estatuts o pels realitzats negligentment. Quedaran exempts de responsabilitat els que s'oposen expressament a l'acord determinant d'esta o no hagen participat en la seua adopció.  
Article 15. Gratuïtat del càrrec de patró  
Els patrons exerciran els seus càrrecs gratuïtament, sense que en cap cas puguen percebre retribució per l'exercici de la seua funció. No obstant això, tindran dret a ser reemborsats de les despeses degudament justificades que l'exercici dels seus càrrecs els ocasione.  
Article 16. El president  
Al president li correspon exercir la representació de la fundació davant de qualsevol classe de persones, autoritats i entitats públiques i privades; convocarà les reunions ordinàries i extraordinàries del Patronat i fixarà l'ordre del dia, les presidirà, dirigirà els seus debats, exercirà el vot de qualitat en supòsits d'empat i, si és el cas, executarà els acords, i per a això podrà realitzar qualsevol classe d'actes i firmar aquells documents necessaris amb este fi.  
Article 17. El vicepresident  
Correspon al vicepresident realitzar les funcions del president en els casos de vacant, absència o malaltia, i podrà actuar també en representació de la fundació en aquells supòsits en què així es determine per acord del Patronat.   
Article 18. El secretari  
La designació de secretari del Patronat es realitzarà pel president i podrà recaure en una persona que no siga membre d'este, i en este cas tindrà veu però no vot. Són funcions del secretari la custòdia de tota la documentació pertanyent a la fundació, alçar l'acta corresponent a les reunions del Patronat, expedir, amb el vistiplau del president, les certificacions o informes que siguen necessaris, i totes aquelles que expressament se li conferisquen.  
Article 19. L'administrador  
Amb independència del que establix l'article 8.2 d'estos Estatuts, i que es puguen contractar especialistes per a dirigir, impulsar, coordinar i supervisar les tasques relacionades amb la preparació, organització i realització de les activitats de compliment dels fins d'interés general perseguits per la fundació, el president del Patronat podrà designar un administrador per a l'assumpció de les tasques relacionades amb el necessari manteniment i funcionament quotidià de la fundació i amb la gestió administrativa i econòmica del seu patrimoni, davall les instruccions i el control del Patronat, la designació podrà recaure en una persona que no siga membre del Patronat i en este cas este càrrec serà retribuït. L'administrador exercirà, així mateix, les funcions de tresorer, així com aquelles que el Patronat per mitjà de l'apoderament corresponent puga atorgar-li.  
CAPÍTOL II  
DE LES REUNIONS DEL PATRONAT  
Article 20. Reunions del Patronat i convocatòria   
1. El Patronat es reunirà anualment en sessió ordinària almenys dues vegades. Una, en el primer semestre de cada exercici, per a l'aprovació de l'inventari, dels comptes anuals i de la liquidació del pressupost de l'exercici anterior, una altra, en l'últim trimestre de cada exercici, per a l'aprovació del pressupost i de la seua memòria explicativa, corresponent al següent. En sessió extraordinària es reunirà per a debatre i adoptar sobre qualssevol altres assumptes.  
2. Correspon al president convocar les reunions del Patronat, bé a iniciativa pròpia o bé quan ho sol·licite almenys una tercera part dels patrons.  
3. Les reunions seran dirigides pel president. Els acords s'adoptaran per majoria absoluta dels patrons presents, excepte les majories qualificades que es prevegen en estos Estatuts o en la legislació vigent, els empats es resoldran amb el vot de qualitat del president.  
4. Actuarà com a secretari qui exercisca el càrrec o, si no n'hi ha, el patró designat pels assistents a la reunió per a este efecte.  
5. De les reunions del Patronat, el secretari alçarà l'acta corresponent, que serà firmada per ell amb el vistiplau del president, i es transcriurà en el llibre corresponent degudament legalitzat a este efecte.  
6. Les convocatòries s'enviaran a cada un dels membres almenys cinc dies abans de la data en què hagen de realitzar-se les reunions. En la convocatòria es farà constar el lloc, el dia i l'hora de realització en primera i segona convocatòria, i l'ordre del dia. Sense perjuí d'este ordre, s'hi podran debatre i adoptar acords sobre qualssevol assumptes, estiguen o no inclosos en l'ordre del dia, sempre que es troben presents tots els patrons i siga declarada la urgència de l'assumpte pel vot favorable de la majoria. No serà necessària la convocatòria prèvia quan es troben presents tots els patrons i acorden per unanimitat la realització de la reunió.  
Article 21. Forma de deliberar i prendre acords  
1. Per a la vàlida constitució del Patronat es requerirà en primera convocatòria l'assistència de la majoria absoluta dels seus membres, i en segona convocatòria, que es realitzarà després, que estiga present una tercera part com a mínim.  
2. Les reunions seran dirigides pel president. Els acords s'adoptaran per la majoria absoluta dels patrons presents, excepte les majories qualificades que es prevegen en estos Estatuts o en la legislació vigent, els empats es resoldran amb el vot de qualitat del president.  
3. Actuarà com a secretari qui exercisca el càrrec o, si no n'hi ha, el patró designat per als efectes pels assistents a la reunió.  
4. De les reunions del Patronat el secretari alçarà l'acta corresponent, que serà firmada per ell, amb el vistiplau del president, i es transcriurà en el llibre corresponent degudament legalitzat a este efecte.  
TÍTOL IV  
RÈGIM ECONÒMIC  
Article 22. Dotació de la fundació  
La dotació de la fundació podrà consistir en béns i drets de qualsevol classe i haurà de ser adequada i suficient per al compliment dels fins fundacionals.  
Les aportacions en concepte de dotació, bé siga a l'hora de la constitució de la fundació o en qualsevol moment ulterior, es regiran pel que establix la llei.  
Article 23. Patrimoni de la fundació  
1. El patrimoni de la fundació podrà estar constituït per qualsevol classe de béns i drets susceptibles de valoració econòmica. A més de pels que integren la dotació, aquell estarà compost pels béns i drets que adquirisca en el futur per qualsevol mitjà admés en dret.  
2. Els béns i drets que integren el patrimoni de la fundació constaran en el seu inventari, que anualment es presentarà per a la seua constància en el Registre de Fundacions, i s'inscriuran, si és el cas, en els registres públics corresponents, en la forma que determine la llei reguladora d'estos registres.  
3. L'alienació, el gravamen o qualssevol altres actes de disposició o d'administració sobre béns i drets que integren el patrimoni de la fundació serà sempre a títol onerós, llevat que es tracte de prestacions pròpies del compliment del fi fundacional, i haurà d'estar justificada en tot cas la necessitat o conveniència d'estos actes, així com la inversió prevista de la contraprestació, tot això sense perjuí que es demanen les autoritzacions del Protectorat que siguen perceptives.  
Article 24. Finançament  
1. La fundació, per a l'exercici de les seues activitats, es finançarà amb els recursos que provinguen del rendiment del seu patrimoni i, si és el cas, amb aquells altres procedents de les ajudes, subvencions, herències, llegats, donacions o qualssevol altres actes a títol gratuït, realitzats per persones físiques o jurídiques, siguen estes públiques o privades. També podrà acudir al recurs del finançament alié per mitjà de la subscripció de préstecs o crèdits.   
2. Així mateix, la fundació podrà obtindre ingressos per mitjà del cobrament de quotes, tarifes o preus als destinataris de les seues prestacions, amb les limitacions establides en la llei.  
3. La fundació podrà exercir per ella mateixa activitats mercantils o industrials que li reporten ingressos, així com tindre participació en qualsevol tipus de societat que tinga fins coincidents, de conformitat amb el que disposa la llei.  
Article 25. Destí de rendes  
La fundació aplicarà els recursos fundacionals al compliment dels fins de la institució d'acord amb el que establix legalment i en la proporció que per a cada exercici determine el Patronat a l'elaborar i aprovar els pressupostos anuals corresponents.  
Article 26. Autocontractació  
La subscripció de contractes entre els patrons, parents d'estos o societats vinculades, i la mateixa fundació, requerirà l'autorització prèvia del Protectorat, segons el que disposa la llei.  
Article 27. Règim financer  
L'exercici econòmic serà anual i coincidirà amb l'any natural. El primer exercici econòmic començarà en la data d'atorgament de l'escriptura pública de constitució de la fundació i conclourà el 31 de desembre següent. En la gestió economicofinancera, la fundació es regirà d'acord amb els principis i criteris determinats en la normativa vigent.  
Article 28. Règim comptable  
1. La comptabilitat de la fundació s'ajustarà a la normativa general que se li aplique d'acord amb la legislació vigent.  
2. En els primers sis mesos de cada exercici el Patronat haurà d'aprovar i presentar al Protectorat, per al seu examen, comprovació de la seua adequació a la normativa vigent i depòsit en el Registre de Fundacions, els documents següents referits a l'exercici anterior:  
a) Inventari valorat dels béns i drets de la fundació.  
b) Balanç de situació.  
c) Compte de resultats.  
d) Memòria expressiva de les activitats fundacionals i de la gestió econòmica, que inclourà el quadre de finançament, així com de l'exacte grau de compliment dels fins fundacionals. Igualment, inclourà les variacions patrimonials i els canvis en el seu patronat.  
e) Liquidació del pressupost d'ingressos i despeses.  
3. Igualment, en els tres últims mesos de cada exercici el Patronat aprovarà i enviarà al Protectorat, als mateixos efectes assenyalats en el número anterior, el pressupost corresponent a l'exercici següent, que haurà de dur adjunta una memòria explicativa.  
4. Els informes d'auditoria l'emissió dels quals siga preceptiva es presentaran al Protectorat en el termini de tres mesos des de la seua emissió.  
TÍTOL V  
MODIFICACIÓ, FUSIÓ, ESCISSIÓ I EXTINCIÓ  
Article 29. Modificació, fusió, escissió i extinció  
1. La modificació dels Estatuts i la fusió de la fundació es regiran pel que disposa la llei. La fundació s'extingirà per les causes i amb les formes i els procediments establits legalment.  
2. En cas d'extinció, els béns i drets resultants de la liquidació es destinaran la persona jurídica fundadora, per a la realització de fins d'interés general anàlegs als de la fundació.  
3. Si per qualsevol causa no poguera atribuir-se el patrimoni liquidat o conforme a les regles anteriors, el Patronat quedarà expressament facultat per a decidir el destí dels béns i drets resultants de la liquidació, d'acord amb el que disposa la llei.  
4. El procediment de liquidació es durà a terme pel Patronat davall el control del Protectorat. Podran nomenar-se gestors encarregats d'executar les decisions que, en relació amb la liquidació del patrimoni, haja adoptat el Patronat.